Document ID: 32009D0827

KOMISIJAS LĒMUMS
(2009. gada 13. oktobris),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Spānijas salvijas jeb chia (Salvia hispanica) sēklas kā jaunu pārtikas produktu sastāvdaļu
(izziņots ar dokumenta numuru C(2009) 7645)
(Autentisks ir tikai teksts franču valodā)
(2009/827/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Robert Craig & Sons2003. gada 30. jūnijā Apvienotās Karalistes kompetentajām iestādēm iesniedza lūgumu par Spānijas salvijas jeb chia (Salvia hispanica) sēklu un rupji maltu sēklu kā jaunas pārtikas produktu sastāvdaļas laišanu tirgū. Apvienotās Karalistes kompetentā pārtikas vērtēšanas iestāde 2004. gada 7. maijā sniedza sākotnējā novērtējuma ziņojumu. Minētajā ziņojumā tā secināja, ka Spānijas salvija jeb chia (Salvia hispanica) ir nekaitīga lietošanai pārtikā ierosinātajos izmantošanas veidos.
(2)
Komisija 2004. gada 14. jūnijā nosūtīja sākotnējā novērtējuma ziņojumu visām dalībvalstīm.
(3)
Regulas (EK) Nr. 258/97 6. panta 4. punktā noteiktajās sešdesmit dienās saskaņā ar minēto noteikumu tika izteikti pamatoti iebildumi pret šā produkta tirdzniecību. Tāpēc 2005. gada 4. aprīlī notika apspriešanās ar Eiropas Pārtikas nekaitīguma iestādi (EPNI), kura 2005. gada 5. oktobrī sniedza atzinumu. Tā kā pieteikuma iesniedzējs nevarēja nodrošināt pietiekamus datus, EPNI savā atzinumā nesniedza secinājumus par nekaitīgumu, bet piekrita pārskatīt iesniegumu, ja iesniedzējs piedāvātu papildinformāciju.
(4)
Atbildība par iesniegumu 2006. gada 30. septembrī tika nodota uzņēmumam Columbus Paradigm Insititute S.A., un tas iesniedza EPNI pieprasītos papilddatus un informāciju. Tādējādi 2008. gada 21. janvārī EPNI lūdza pabeigt Spānijas salvijas jeb chia (Salvia hispanica) sēklu un rupji maltu sēklu novērtējumu.
(5)
EPNI 2009. gada 13. martā sniedza otro atzinumu par Spānijas salvijas jeb chia (Salvia hispanica) sēklu un rupji maltu sēklu kā pārtikas produktu sastāvdaļu.
(6)
Šajā atzinumā EPNI secināja, ka iesniegtā informācija ir apliecinoši pierādījumi, lai sniegtu labvēlīgu secinājumu par Spānijas salvijas jeb chia sēklu un rupji maltu Spānijas salvijas jeb chia sēklu nekaitīgumu. EPNI jo īpaši secināja, ka, lietojot Spānijas salvijas jeb chia (Salvia hispanica) sēklas un rupji maltas sēklas maizes izstrādājumos, nelabvēlīga ietekme uz cilvēku veselību nevarētu rasties, ja tiek ievēroti norādītie lietošanas nosacījumi.
(7)
Pamatojoties uz zinātnisko novērtējumu, konstatēts, ka Spānijas salvijas jeb chia (Salvia hispanica) sēklas un rupji maltas Spānijas salvijas jeb chia sēklas atbilst Regulas (EK) Nr. 258/97 3. panta 1. punktā noteiktajiem kritērijiem.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Spānijas salvijas jeb chia (Salvia hispanica) sēklas un rupji maltas Spānijas salvijas jeb chia sēklas, par ko sīkāka informācija sniegta pielikumā, drīkst laist Kopienas tirgū kā jaunu pārtikas produktu sastāvdaļu, lietošanai maizes izstrādājumos ar Spānijas salvijas jeb chia (Salvia hispanica) sēklu maksimālo saturu 5 %.
2. pants
Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “Spānijas salvijas jeb chia (Salvia hispanica) sēklas”.
3. pants
Šis lēmums ir adresēts uzņēmumam Columbus Paradigm Institute S.A., Chaussée de Tervuren 149, B-1410 Waterloo.
Briselē, 2009. gada 13. oktobrī

Labels: 0
3
17
6